AFRIKAANSE OPSOMMING: George word beskou as die hoofstad van die Suid-Kaap en is geleë in die Wes-Kaap Provinsie van Suid-Afrika. Die klimaat is gematigd en die streek kry 'n bogemiddelde reënval. Verskeie Khoi-stamme is reeds eeue gelede in hierdie streek aangetref en die blanke vestiging het rondom die middel van die 18de eeu begin. Na die stigting van George in 1811 het meer mense daarheen getrek. Van die bruin gemeenskap het by die sendingstasie in Pacaltsdorp saamgetrek. Die dorp het aanvanklik baie stadig gegroei en eers sedert 1920 het die ontwikkeling vinniger toegeneem. Sedert 1900 het die Kaaps-Hollandse Herlewingstyl in die argitektuur posgevat, maar dit was veral na 1920 dat baie van die nuwe geboue in die styl opgerig is. Tot op daardie stadium is daar gebou in die opeenvolgende style wat in die 19de eeu kontemporêr was. Van hierdie geboue het baie min in George oorgebly. Die Kaaps-Hollandse boustyl wat tot in die laat 19de eeu nog op die platteland toegepas is, was die eerste Suid-Afrikaanse inheemse styl wat herleef het. Die herlewing is in die 1890's geïnisieer deur sir Herbert Baker, en na 1910 is dit toenemend deur ander argitekte aangewend. Verskeie kenmerke van die Kaaps-Hollandse styl is in die Herlewingstyl opgeneem, maar die eklektiese benadering by laasgenoemde het tot gevolg gehad dat 'n groot verskeidenheid style daarin verteenwoordig word. Ander dorpe in die Suid-Kaap en Klein-Karoo het dieselfde tendense geopenbaar, wat die argitektuur van George in perspektief plaas. Die teorie van bewaring word in Suid-Afrika nog nie goed toegepas op erfenis nie. In George spesifiek is daar van owerheidsweë geen pogings om die geboue-erfenis sistematies en oordeelkundig te bewaar nie. Enkele bewaringsorganisasies wend pogings tot bewusmaking aan, maar het nog min sukses gehad. Omdat die Kaaps-Hollandse Herlewingstyl die oudste styl is waarvan daar nog 'n groep geboue in George behoue gebly het, is dit noodsaaklik dat daar uit 'n bewaringsoogpunt in die toekoms met groot omsigtigheid daarna omgesien word.